Լինդենի նետիկ

Լինդենի նետիկ (), նետիկների ընտանիքին պատկանող միջատ, որը գրանցված է ՀՀ Կարմիր գրքում։

Նկարագրություն 
30-34 մմ մարմնի երկարությամբ փոքր ճպուռ է, որի սև զարդանախշով գունավորումը երկնագույն է, երբեմն՝ կանաչավուն շողշողյունով։ Արուն ունի ավելի վառ գունավորում, կրծքի վերին սև մասը զույգ նեղ երկնագույն երկայնական զոլերով է, սև բծերով փորիկի 2-6-րդ հատվածները նշտարաձև են, իսկ 7-8-րդ հատվածները՝ վերևից համարյա ամբողջությամբ սև, 9-րդը՝ երկնագույն, 10-րդը վերին մակերեսի վրա ունի սև գույնի զոլ։ Սեռահասուն էգի փորիկի միայն միջին 3-4-րդ հատվածներն են երկնագույն, մյուսները ձիթապտղականաչ են կամ դեղնավուն։

Տարածվածություն 
Տարածված է Հարավային Եվրոպայում, Հյուսիսային Աֆրիկայում, Փոքր Ասիայում, Կովկասում, Անդրկովկասում։ Հայաստանում հայտնի է միայն մեկ տեղավայրում՝ Տարոնիկ գյուղի շրջակայքում (Արմավիրի մարզ)։

Էկոլոգիա 
Ապրում է հոսող և կանգնած ջրով, թթվածնով հարուստ պարունակությամբ ջրամբարներում։ Հայաստանում հայտնաբերվել է հուլիսին, արեալի մյուս հատվածներում թռիչքը դիտվում է մայիսի վերջից մինչև սեպտեմբերի կեսերը։ Զարգացման շրջանը տևում է 1 տարի։ Ձվադրում է ջրային բուսականության վրա։

Պահպանություն 
Թվաքանակի փոփոխության միտումները չպարզված, հազվագյուտ տեսակ է։ Հազվադեպ է հանդիպում, հայտնաբերվել է մեկ անգամ։ Բնության պահպանության միջազգային միության Կարմիր ցուցակի չափորոշիչներով գնահատվում է որպես վտանգված տեսակ։ Գրանցված էր ԽՍՀՄ Կարմիր գրքում։

Վտանգման հիմնական գործոններն են՝ ջրամբարների աղտոտում և հիդրոլոգիական ռեժիմի խախտում։

Պահպանության միջոցառումներ չեն իրականացվում։

Ծանոթագրություններ 

Միջատներ
ՀՀ Կարմիր գրքում գրանցված կենդանիներ
Հազվագյուտ տեսակներ